અમદાવાદ: શહેરના નરોડા વિસ્તારમાં આવેલ સુમ‌િતનાથ પ્રભુ એપાર્ટમેન્ટમાં મકાન સીલ કરવા માટે ગયેલા ધી ગુજરાત સ્ટેટ કો-ઓપરેટિવ હાઉસિંગ ફાઇનાન્સ કોર્પોરેશન લિમિટેડના અધિકારીઓ પર રહીશોએ હુમલો કરતાં સમગ્ર વિસ્તારમાં ચકચાર મચી ગઇ છે. છેલ્લાં 35 વર્ષથી 334 ફ્લેટના રહીશોએ લોનની ભરપાઇ નહીં કરતાં ગઇ કાલે અધિકારીઓની ટીમ મકાન સીલ કરવા માટે ગઇ હતી તે સમયે આ બનાવ બન્યો હતો. સમયસર પોલીસ બંદોબસ્ત નહીં મળતાં અધિકારીઓ પર રહીશોએ હુમલો કરીને સરકારી દસ્તાવેજોને આગચંપી કરી હતી.